كشفات مينة بوشكيوة، الحقوقية والمدونة المثيرة للجدل، أن محامي من العدالة والتنمية، ينوب على أحد الأشخاص، وضع ضدها شكاية لدى وكيل الملك، كيتهمها فيها بازدراء الدين، وأكدات أن المحامي ديالها اللي كينتمي لهيئة الرباط تكلف بالملف، وغايبدا الإجراءات القانونية مباشرة بعد الحجر، حتى فقضية متابعة الناس اللي هاجموها وسبوها وحرضو على قتلها. وأكدات بوشكيوة، فحوار ليها مع “كود”، أن الدول المتقدمة لغات تجريم ازدراء الأديان، وعلى الرغم من أنها ماسبات الدين أو الرسول كيف كتقول، لكنها مع الخوض فالطابوهات مناقشة أي شيء ونزع القداسة عنه، سواء كان دين أو سياسة أو جنس، وبجميع الأشكال التعبيرية والإبداعية، “أنا مع هذ الحق، لكن لا ادعو للإرهاب ولا أسب، ولا اهدد السلامة الجسدية داجيال المواطنين”، على حد كلامها. بوشكيوة وضحات كيفاش تم تغيير مضمون واحد التعليق على تدوينتها قامت بالرد عليه، باش يتم تحوير سياق ردها، وتبان سبات الرسول بشكل فعلي، واكدات بللي هي منين قالت “الله يلعنو ويخزيه” تكلمات على الشيطان، لأن الشخص فاللول قالليها “صلي على النبي ولعني الشيطان”، منين لعناتو بدل التعليق وكتب “صلي على النبي او تلعنك الملائكة”، وبات بحال إلى كتلعن محمد. وقالت بوشكيوة، فختام حوارها، أنها ماكتخافش، وماكتعتذرش لأنها مارسات حقها فالخوض فالطابوهات، ودعات الدولة باش تتحرك لتجفيف منابع هذ الفكر المتطرف، اللي كيصادر حرية التعبير والفكر، من خلال تغيير المناهج التعليمية، واستبدال التربية الدينية بتاريخ الأديان، والتركيز على العلوم بالدرجة الاولى، والفنون والرياضة. وهذا نص الحوار الكامل: ————— كود: مؤخرا جريتي حوار كان موفق مع المدون “هشام نوستيك”، حكيتي فيه معاناتك وموقفك من الهجمة اللي طالتك بسبب تدوينة على فحولة رسول الإسلام بتفاصيل مستفيضة، حكي لينا دابا على ردة فعلك بعد هذ الهجمة، بمعنى واش حطيتي شكاية ضد الناس اللي سبوك وحرضو على قتلك وتعنيفك؟ بوشكيوة: فالبداية ماكنت بغيت نحط ضد حتى شي واحد شكاية، لكن فكرت نحطها بعدما بلغني من المحامي ديالي اللي كينتمي لهيئة الرباط، بأن واحد المحامي من العدالة والتنمية ناب على واحد الشخص، وضع شكاية ضدي عند وكيل الملك بالمحكمة الابتدائية بالرباط، كيتهمني فيها بإزدراء الدين الإسلامي وسب الرسول. المحامي ديالي بالرباط غادي يتكلف بالإجراءات اللازمة فالقضية من بعد الحجر منين يرجع العمل فالمحاكم بشكل عادي. كود: بلا شك أن المشكلة كاينة فقضية ازدراء الدين اللي مجتمعنا كيرفضها والقانون المغربي كيعتبرها “جريمة”.. بوشكيوة: مجموعة من الدول المتقدمة لغات تجريم ومتابعة الناس اللي كيزدريو الدين أو كيسخرو من معتقدات معينة، وأنا رأيي من رأي هذ الدول، أنا ما كنقولش أني أزدري الأديان، لكن هذ التهمة كتلصق لكَاع الناس اللي كيمارسو النقد ومناقشة كل ما هو مقدس، وبالتالي أي شيء من حقنا ناقشوه وننزعو القداسة عنه سواء كان فالدين أو السياسة أو الجنس. لا توجد طابوهات باسم المس بقدسية ديانة أو معتقد، وأنا أومن بالدعوة إلى نبذ العنف، ومن حقنا السخرية بالكتابة، بالرسم، بالكاريكاتير، بالأغنية، بالفيلم، بالمسرح وبكل التعبيرات الإبداعية، وأنا طبعا أناضل من أجل هذ الحق، ولكن بالمقابل لا أسب الأشخاص أو ندعي للإرهاب أو العنف أو المس بالسلامة الجسدية للمواطنين. كود: كتقولي أنك مازداريتيش الدين، وماسبيتيش رسول الإسلام بتدوينتك على فحولتو، لكن كاين واحد الكومونطير صغير تم تداولو بشكل كبير ف”فيسبوك”، كتردي فيه على واحد الشخص طلب منك باش تصلي على النبي، وقلتي ليه “الله يلعنو ويخزيه”، وبالتالي واش هذا ماشي لعن لرسول الإسلام؟ بوشكيوة: بزاف دالناس مشاو غالطين، أنا ماكنتش كنهضر على الرسول، لكن على الشيطان ، وهذي عبارة تعودنا حنا المغاربة نقولوها، اللي وقع هو أن الشخص اللي علق ب”صلي على النبي ونعلي الشيطان” مشا غير التعليق من بعد الضجة، وصبح التعليق كالتالي: “صلي على النبي أو تلعنك الملائكة”، وبالتالي بان الجواب ديالي عليه وكأنني أسب الرسول، واخا أن حتى واحد ما كيستعمل “الله ينعلو ويخزيه” سوى للشيطان، لكن هو فكر يبدلو وشي ناس حرضوه باش يبدلو، باش يتم تأويل تعليقي خطأ، رغم أن هذشي كامل هو مجرد جعجعة بدون طحين، وأنا لا أعتبره شيحاجة تستحق النقاش. كود: وشنو موقفك من قضية الممثل رفيق بوبكر اللي تسرب ليه فيديو كيتكلم فيه على الشراب والصلاة؟ بوشكيوة: كنعلن تضامني مع رفيق بوبكر بشكل مطلق لكن ماكنتافقش معه فالاعتذار اللي قدم، حيت ماكانش عليه يعتذر لأنه ضحية وماشي متهم، هو شخص قبل ما يكون فنان ومن حقو أن حتى واحد ما يخرج فيديو ليه أو تصويرتو بدون الإذن ديالو، وبالتالي هو الضحية، وكان خاص يتابع دوك الناس ماشي العكس، وأنا ضد أن الإنسان يتعرض الإنسان لهذ الاعتداء على حياتو الشخصية كيف ما كان، سواء فنان أو غير فنان، والمفروض أنه مايعتذرش، بل يتابع الناس اللي سربو الفيديو ديالو، باش ياخدو الجزاء ديالهم، لأنهم هم اللي خالفو القوانين، وطبعا لو كنت في مكانه هذشي اللي غدي ندير. كود: معروف أنه عندك مشكل مع الأسرة ديالك بعدما عنفاتك الأخت ديالك وراجلها سنة 2015، بسبب كتاباتك وتدويناتك على “فيسبوك”، والآن وأنت كتعرضي لهذ الهجوم والتهديدات بالقتل، واش لقيتي شي دعم من طرف بعض أفراد الأسرة، خصوصا بعد الشكاية ضدك لدى وكيل الملك؟ بوشكيوة: بالعكس، أنا كنقول أن الأسرة ديالي، وخصوصا الأخت ديالي وراجلها المحسوبين على العدل والإحسان، عندهم يد فهذ الهجمة، لحد الساعة مازال كتوصلني تهديدات منهم، الفرد الوحيد اللي فالأسرة علن تضامنو معايا بشكل واضح وصريح هي بنت خويا، اللي بصراحة فاجآتني، وهي كتدافع عليا وكتضامن معايا، سواء من خلال تدوينة ديالها ف”فيسبوك”، أو من خلال اتصالها بيا عبر الهاتف. كود: من غير العائلة، واش كاينين ناس خرين تضامنو معاك؟ بوشكيوة: كاينين بزاف، عدد كبير جدا من الأصدقاء والصديقات، المتابعين والمتابعات ب”فيسبوك”، ورفاقي ورفيقاتي فالإطارات الحقوقية واليسارية والتقدمية والمتنورة، وأيضا عدد كبير من زملاء وزميلات المهنة، وتلاميذ سابقين، وأساتذة ديالي، وعدد كثير من المثقفين والمبدعين، وطبعا صحافيات وصحافيين بعدد من المنابر الإعلامية المختلفة. كود: طيب، كنتي تكلمتي فحوارك مع نوستيك على كونك بصدد كتابة رواية حول تجربتك الشخصية ومعاناتك، ممكن تعطينا عيها تفاصيل أكثر؟ بوشكيوة: نعم، كاين مشروع ديال جوج روايات، وحدة بالفرنسية ووحدة بالعربية، ومازال ماعنديش تصور على العنوان ديال أي وحدة فيهم أو المضمون بشكل دقيق. كود: ختاما، كيفاش كتشوفي القضاء على هذ التيار الإرهابي المتطرف اللي كينادي بالعنف فحق الأشخاص، وكيصادر حريتهم الفكرية وحقهم فالتعبير؟ بوشكيوة: الحل فنظري هو إصلاح التعليم بالدرجة الأولى، واللي هو حل مرتبط بإرادة سياسية ديال الدولة، وأيضا محاربة الأمية وإدماج مواد علمية أكثر، وإلغاء التربية الدينية بالمدارس الابتدائية والثانوية وتعويضها بدروس حول تاريخ الأديان، وتكثيف الحصص حول الثقافة المغربية والفن والرياضة. كود: كلمة أخيرة. بوشكيوة: الكلمة الأخيرة اللي نبغي نوجه للمغاربة وكل واحد ساهم فهذ الهجوم المتطرف عليا، سواء بالسب أو القذف أو التجريح أو المس بالعرض أو التهديد بالقتل، بأنني ماكنخافش، ومكنعتذرش، لأنني ماقمت بحتى شي سلوك كيشبه لهذاك السلوك اللي قامو بيه هذ المتطرفين، بل فقط مارست حقي فحرية التعبير، واختراق الطابوهات، وقول حقيقة موجودة فكتب تناولت السيرة النبوية. والجميع كيعرف بأنني منذ 2014 تعرضت لاعتداء شنيع من طرف أسرتي، ورغم ذلك ماتراجعتش عن قناعاتي، ومواقفي، وبقيت كنكتب ف”فيسبوك”، كنعبر عن آرائي، وقاطعت أفراد أسرتي اللي اعتدو عليا، إذن فاش غدي يغلبني واحد ماكنعرفوش وكيهددني؟ 
تحطات ضدها شكاية بتهمة ازدراء الدين ..بوشكيوة فحوار مع “كود”: أنا ماخايفاش حيت من حقي مناقشة الدين .. وخاص تجفيف منابع التطرف من خلال برامج تعليمية متنورة